༈རྗེ་བཙུན་སྒྲོལ་མ་ངག་དབང་གྲགས་པའི་ཞབས།  ། གསེར་གླིང་པ་དང་ཇོ་བོ་ཨ་ཏི་ཤ། འབྲོམ་སྟོན་སྤྱན་སྔ་པ་དང་བྱ་ཡུལ་བ།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། དྭགས་པོ་ལྷ་རྗེ་བསོད་ནམས་རིན་ཆེན་དང་།  ། གསུམ་ཐོག་པ་དང་བཀའ་སྩལ་བླ་མ་ལྷ།  ། རིན་ཆེན་བཟང་པོ་བདེ་དཔལ་བསོད་ནམས་གྲགས།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། བསོད་ནམས་རྒྱལ་མཚན་རིན་ཆེན་རྒྱལ་མཚན་དང་།  ། རྒྱལ་བ་ཕྱག་ན་བསོད་ནམས་རྒྱལ་མཚན་དཔལ།  ། རིན་ཆེན་ཆོས་རྒྱལ་རིན་ཆེན་རྒྱལ་མཆོག་ལ།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། ཤེས་རབ་རྒྱལ་མཚན་མཁྱེན་བརྩེའི་དབང་ཕྱུག་དང་།  ། དབང་ཕྱུག་རབ་བརྟན་བསོད་ནམས་མཆོག་ལྡན་རྗེ།  ། ཀུན་མཁྱེན་ངག་དབང་བློ་བཟང་རྒྱ་མཚོ་ལ།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། སྨིན་གྲོལ་ཆོས་རྒྱལ་ཀུན་མཁྱེན་འཇམ་དབྱངས་བཞད།  ། དགེ་འདུན་རྒྱ་མཚོ་དཀོན་མཆོག་འཇིགས་མེད་དབང་།  ། རྩ་བའི་བླ་མ་དྷརྨ་བཛྲ་ལ།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། མདུན་གྱི་ནམ་མཁར་ཚོགས་ཞིང་གསལ་བཏབ་སྟེ།  ། སྐྱབས་འགྲོ་སེམས་བསྐྱེད་ཚད་མེད་བསྒོམས་པ་ཡིས།  ། དཀོན་མཆོག་བྱིན་རླབས་བདག་རྒྱུད་ལ་ཞུགས་ནས།  ། ཐེག་པ་མཆོག་གི་ལམ་གྱི་གཞི་ཟིན་ཤོག། ཚོགས་གཉིས་ལེགས་བསམ་སྣང་སྟོང་འཕགས་མའི་སྐུ།  ། ང་རྒྱལ་བཞག་ཅིང་རགས་ཕྲའི་གསལ་སྣང་དང་།  ། ཐུགས་ཀའི་སྔགས་ལ་དམིགས་པ་གཏད་པ་ཡིས།  ། མཚན་བཅས་རྣལ་འབྱོར་བརྟན་ཅིང་མཐར་ཕྱིན་ཤོག། རིགས་ཀྱི་བདག་པོའི་ཕྱག་གི་བུམ་པ་དང་།  ། སྔགས་འཁོར་ལས་བབས་འཆི་མེད་བདུད་རྩི་ཡིས།  ། ལུས་ཀུན་གང་བར་བསྒོམས་པས་ཚེའི་བར་ཆད།  ། བཅོམ་ནས་འཆི་མེད་ཚེ་ལ་དབང་ཐོབ་ཤོག། སྲ་བརྟན་བསྲུང་བའི་འཁོར་ལོ་རྩིབས་བརྒྱད་མཐར།  ། འོད་གུར་དྲུག་རིམ་བར་མཚམས་ཨུཏྤལ་གྱིས།  ། ཁྱབ་པར་བསྒོམས་པས་བགེགས་ཀུན་བསྲུང་བ་དང་།  ། རབ་འབྱམས་ལས་ཀུན་ཐོགས་མེད་འགྲུབ་པར་ཤོག། རིག་སྔགས་རྒྱལ་པོ་ཡི་གེ་བཅུ་པ་ཉིད།  ། ཡེངས་མེད་སྐྱོན་བྲལ་ཡན་ལག་བཞི་ལྡན་དུ།  ། བཟླས་ཤིང་མེར་གནས་ལ་སོགས་བསམ་གཏན་གསུམ།  ། བསྒོམས་པས་མཚན་མེད་རྣལ་འབྱོར་མཐར་ཕྱིན་ཤོག། དེའི་མཐུས་འཕགས་མ་ཡིད་བཞིན་འཁོར་ལོ་ཡི།  ། གསང་བ་གསུམ་གྱི་ངོ་བོར་བདག་གྱུར་ཏེ།  ། མཁའ་ཁྱབ་འགྲོ་བ་ཀུན་ལ་འཆི་མེད་ཀྱི།  ། བདུད་རྩིའི་དགའ་སྟོན་འཛད་མེད་འགྱེད་པར་ཤོག། ཅེས་འཕགས་མ་ཡིད་བཞིན་འཁོར་ལོའི་བརྒྱུད་འདེབས་སྨོན་ལམ་དང་བཅས་པ་འདི་ནི་དཔྱོད་ལྡན་དགེ་སློང་འཇམ་དབྱངས་དབང་རྒྱལ་གྱིས་ཡང་ཡང་བསྐུལ་ངོར་བརྒྱུད་པའི་བཀའ་བབས་དགུ་ལས་ཇོ་བོ་ཆེན་པོ་ནས་བརྒྱུད་པའི་ལུགས་བཞིན་ཀུ་སཱ་ལི་༧དྷརྨ་བཛྲ་གྱིས་ཐོལ་བྱུང་དུ་སྤེལ་བའི་ཡི་གེ་པ་ནི་ངག་དབང་ཕུན་ཚོགས་སོ། །  ། །